

 **Jegyzőkönyv**

**az FTC Baráti Kör egyesület 2017.05.13- küldöttgyűléséről**

**Felvétetett 2017. május 13-án az FTC Népligeti Sporttelep Bp. X., Vajda Péter u. 48. alatti Liget Hoteljében az FTC Baráti Kör küldöttgyűléséről.**

Dr. Springer Miklós:

Elnökként üdvözli a megjelenteket. Megállapítja, hogy az 58 küldöttből 34 van jelen, így a közgyűlés határozatképes. Javasolja, hogy a közgyűlés levezető elnökének Hélisz Józsefet válasszák meg.

*A küldöttgyűlés 33 igen szavazattal, egy tartózkodás mellett, ellenszavazat nélkül Hélisz Józsefet levezető elnöknek megválasztotta.*

Hélisz József:

Javasolja, hogy jegyzőkönyvvezetőnek Szabó Anikót válasszák meg.

*A küldöttgyűlés 33 igen szavazattal, egy tartózkodás mellett, ellenszavazat nélkül Szabó Anikót jegyzőkönyvvezetőnek megválasztotta.*

Hélisz József:

Javaslatot tesz a jegyzőkönyv hitelesítőire, Czikkely Boldizsárra és Agárdi Jánosra.

*A küldöttgyűlés 34 igen szavazattal, tartózkodás és ellenszavazat nélkül Czikkely Boldizsárt és Agárdi Jánost a jegyzőkönyv hitelesítőinek megválasztotta.*

Hélisz József:

Javaslatot tesz a napirendre, amely megfelel a 2017. március 27-i meghívóéval, azaz:

 1. Beszámoló a legutolsó küldöttgyűlés óta folytatott tevékenységről és a jövőbeli tervek ismertetése.

2. A 2016. évi számviteli beszámoló elfogadása.

3. Egyebek

*A küldöttgyűlés 34 igen szavazattal, egyhangúlag a napirendet elfogadta.*

 Rátér az 1. napirendi pontra.

(Ld. mellékletet.)

Bejelenti, hogy a hozzászólások előtt a Felügyelő Bizottság és a Fegyelmi Bizottság beszámolója következik.

Átadja a szót a Felügyelő Bizottság elnökének.

 Lóránt Sándor ( a Felügyelő Bizottság elnöke):

Az elnökségi beszámolóban foglaltakkal kapcsolatban érdemi észrevételünk nincs.

Hélisz József:

Megköszöni a hozzászólást és átadja a szót a Fegyelmi Bizottság egyik tagjának.

Agárdi János (a Fegyelmi Bizottság tagja, a távollevő Hámori György Fegyelmi Bizottsági elnök helyett):

 2016 év első felében több jelzés érkezett tagtársainktól, hogy a C-közép honlapon Németh Zoltán Lajos tagtársunk bejegyzései rombolják az FTC Baráti Kör szellemiségét. Útszéli stílusban rágalmazások jelentek meg a honlapon. Ezért a Baráti Kör Elnöksége felkérte a Fegyelmi Bizottságot fegyelmi eljárás lefolytatására. 2016. szeptember 15-én meghallgattuk Németh Lajos Zoltánt. Vázoltuk, hogy a vélemények az Baráti Kör Alapszabályának mely pontjaiba ütköznek. Németh Lajos Zoltán a meghallgatáson ugyanazokat a megnyilvánulásokat tette, mint amit a C-közép honlapján írt, bár a végére lehiggadt. Ezt az alkalmat használta fel a bizottság arra, hogy közölje: ha Németh Zoltán Lajos záros határidőn belül írásban bejelenti, hogy hajlandó változtatni bejegyzései stílusán akkor eltekint a fegyelmi tárgyalás lefolytatásától. Németh Zoltán Lajos közölte, hogy ezzel az „arcátlan” lehetőséggel nem él, továbbra is fenntartja az általa leírtakat, visszavonni azokat nem hajlandó. Mindezekre tekintettel Fegyelmi Bizottság a Baráti Kör Alapszabályának pontjaira hivatkozva Németh Zoltán Lajost a Baráti Körből kizárta.

Hélisz József:

Megköszöni a hozzászólást és a Fegyelmi Bizottság munkáját.

Tájékoztatja a küldöttgyűlést, hogy Németh Zoltán Lajos fellebbezéssel élt a kizárás ellen, amely így a Baráti Kör Elnöksége elé került. Személyes meghallgatása során Németh Zoltán Lajos nem mutatott hajlandóságot a változtatásra. Ezért a Baráti Kör Elnöksége 2016. november 8-án tartott ülésén a kizárást hatályában fenntartotta.

Hélisz József:

Egyéb hozzászólás nem lévén kéri a küldöttgyűlést a beszámolók elfogadására.

*A küldöttgyűlés 34-34 igen szavazattal, egyhangúlag a beszámolókat elfogadta.*

 Áttér az 2. napirendi pontra.

 Bejelenti, hogy a pénzügyi beszámoló még nem készült el. Ezért azt folytatólagos küldöttgyűlésen, május 30-án 14 órakor, határozat képtelenség esetén 14.15-kor fogjuk megtárgyalni ugyanitt.

Áttér a 3. napirendi pontra.

 Bejelenti, hogy május 29-én 15 órakor megemlékezés lesz a Groupama Aréna Mátrai sky-boxánál Mátrai Sándor halálának 15 évfordulója alkalmából. Özvegye is jelen lesz.

Átadja a szót a hozzászólni kívánóknak.

Takács Tibor:

Kubala László 90. születésnapja alkalmából Barcelonában a királyi palotában megemlékezést tartottak. A Ferencvárosnál, a Vasasnál és a Barcelonánál játékos pályafutása alapján olyat tett, amit nem nagyon lehet utánozni. A leghosszabb ideig ő volt a spanyol válogatott szövetségi kapitánya. Barcelonában a legnépszerűbb ember volt.

 A megemlékezésen a Baráti Kör által delegált képviselő nem tudott megjelenni. Ott elfogadták Tarlós István főpolgármester indítványát, hogy Barcelonában és Budapesten nevezzenek el egy utcát Kubala Lászlóról. Menjünk elébe a dolgoknak, gondolkozzunk, hogy melyik teret vagy utcát javasoljuk.

Agárdi János:

 Javasolom, hogy keressünk egy olyan önkormányzatot, amely támogatja az átnevezést. A városüzemeltetéstől kérhetünk ötletet is, hogy hol van névtelen közterület. Az elnevezést a kerületi illetékes testületnek kell jóvá hagyni és intézni.

Dr. Spinger Miklós:

Kubala Magyarország, Csehszlovákia és Spanyolország válogatottjában is szerepelt. Nehéz kérdés ilyen szempontból, hogy egyedül jogunk van-e ilyet csinálni.

Hélisz József:

Szerintem közterületet Magyarországon magyar állampolgárról elnevezni jogunk van, nem kell más ország beleegyezését megszerezni még ha más ország állampolgára is volt a magyar mellett.

Agárdi János:

 Budapest VIII. kerületében kezdett futballozni. A Corvin-negyedben van névtelen tér.

Kopeczky Lajos:

 A Ferencvárost én előnyben részesíteném. A Liliom teret javaslom, mert senkit nem bánt annak a térnek az átnevezése hiszen a Liliom utca megmaradna.

Hélisz József:

A Vasas edzőpályán van szobra Kubalának.

Várja a további ötleteket a lehetséges közterületekre.

Kérdés után egállapítja, hogy több hozzászólás, bejelentés, javaslat, kérdés nincsen, ezért a 3. napirendi pont tárgyalását lezárja. Visszaadja a szót dr. Springer Miklós elnöknek.

Dr. Springer Miklós:

Megköszöni a részvételt és a hozzászólásokat. A küldötteket megívja a folytatólagos küldöttgyűléstre és a mai tanácskozást lezárja.

A jelen lévőket meginvitálja egy koccintásra és falatozásra.

Melléklet: 1 db.

Csatolt iratok:

 - Meghívó

 - Jelenléti ív

 K.m.f.

|  |  |
| --- | --- |
| dr. Springer Miklóselnök | Hélisz Józseflevezető elnök |

|  |  |  |
| --- | --- | --- |
| Szabó Anikójegyzőkönyvvezető | Agárdi Jánosjegyzőkönyv hitelesítő | Czikkely Boldizsárjegyzőkönyv hitelesítő |